ድርጅቱ ከ210 ሚሊዮን ብር በላይ ገቢ ማግኘቱን አስታወቀ
– የኢትዮጵያ ፖስታ አገልግሎት ድርጅት በ2005 የበጀት ዓመት ለደንበኞች ከሰጠው የተለያዩ አገልግሎቶች ከ210 ነጥብ 8 ሚሊዮን ብር በላይ ገቢ ማግኘቱን አስታወቀ ።የድርጅቱ የሕዝብ ግንኙነት ኃላፊ ወይዘሮ ዝይን ገድሉ ለዋልታ እንደገለጹት ድርጅቱ በ2005 በጀት ዓመት ያገኘው ገቢ በ2004 የበጀት ዓመት ካገኘው ገቢ ጋር ሲነጻጸር የ32 በመቶ ብልጫ አለው። እንደ ኃላፊዋ ገለጻ የአገልግሎት መስጫ ጣቢያዎችን ለማስፋፋት በተደረገው እንቅስቃሴም በበጀት ዓመቱ 113 አዳዲስ የፖስታ አገልግሎት መስጫ ጣቢያዎች በተለያዩ የአገሪቱ ክፍሎች ተቋቁመዋል።ድርጅቱ ደንበኞቹ ፈጣንና ቀልጣፋ አገልግሎት እንዲያገኙ ለማስቻልም እያንዳንዱ አገልግሎት መስጫ መስኮት በኮምፒውተር እንዲታገዝ  መደረጉን ወይዘሮ ዝይን አያይዘው ገልጸዋል። ደንበኞች የአደራ መልዕክት ሲዘገይባቸው ድርጅቱን  ተጠያቂ የሚያደርጉበትን  መንገድ መፍጠሩን የገለጹት ወይዘሮ ዝይን ለደንበኛው በሚሠጠው ቁጥር መሠረት የአደራ መልዕክቱ  ምን ደረጃ ላይ እንደሚገኝ በድረ ገጽ አማካኝነት መከታተል እንደሚችል ተናግረዋል።   የኢትዮጵያ ፖስታ አገልግሎት ድርጅት ከአገሪቱ የዕድገትና ትራንስፎርሜሽን ዕቅድ ጋር የሚጣጣም የአምስት ዓመት ስትራቴጂክ ዕቅድ እንዳለው የገለጹት ወይዘሮ ዝይን በዕቅዱ ማብቂያም በአገሪቱ ሁሉም ወረዳዎች የአገልግሎት ጣቢያዎች በመክፈት ገቢውን ወደ 300 ሚሊዮን ብር ለማሳደግ ማቀዱን አስረድተዋል፡፡በአሁኑ ጊዜ ድርጅቱ ከ600 በላይ በሚሆኑ ጣቢያዎች አገልግሎት እየሰጠ እንደሚገኝ ኃላፊዋን ጠቅሶ ዋልታ ኢንፎርሜሽን ማዕከል ዘግቧል ።   